Covid-19: Aktiewe gevalle neem toeVerpleegsters by die Charlotte Maxeke-hospitaal in Johannesburg. (Foto: GCIS) ŉ Totaal van 2 750 Suid-Afrikaners het Saterdag positief getoets vir Covid-19. Dit is effens minder as die sowat 3 000 gevalle wat die voorafgaande twee dae daagliks aangeteken is. Dit volgens statistieke wat gisteraand deur die minister van gesondheid bekendgemaak is. Altesaam 32 717 mense het tans Covid-19. Dié syfer styg die afgelope maand stelselmatig; op 20 April het nagenoeg 20 000 mense die siekte onder lede gehad. Die grootste toename in aktiewe gevalle binne 24 uur is in Gauteng, van 7 186 tot 7 579, en die Noord-Kaap, van 5 171 tot 5 562, aangeteken. Dit is ŉ toename van amper 500 gevalle in elk van dié provinsies. Die parlementêre komitee vir gesondheid het Saterdag sy kommer uitgespreek oor die spoed waarteen gevalle in die Noord-Kaap, en veral in die Kimberley-omgewing, toeneem. In die Vrystaat het aktiewe gevalle van 5 041 tot 5 305 toegeneem. Die Oos-Kaap het die minste aktiewe gevalle (327).